《寄华山司空侍郎二首》
唐代·徐夤

金阙争权竞献功，独逃征诏卧三峰。鸡群未必容于鹤，

蛛网何繇捕得龙。清论尽应书国史，静筹皆可息边烽。

风霜落满千林木，不近青青涧底松。

非云非鹤不从容，谁敢轻量傲世踪。紫殿几征王佐业，

青山未拆诏书封。闲吟每待秋空月，早起长先野寺钟。

前古负材多为国，满怀经济欲何从。

作者简介：徐夤：字昭梦，福建莆田人。登乾宁进士第，授秘书省正字。依王审知，礼待简略，遂拂衣去，归隐延寿溪（现留于绶溪公园，系莆田二十四景之一）。著有《探龙》、《钓矶》二集，诗二百六十五首。